**MARGINALIZACIJA OSOBA TREĆE ŽIVOTNE DOBI[[1]](#footnote-1)**

**Prof.dr. sc. Anita Zovko**

Filozofski fakultet Sveučilišta u Rijeci[[2]](#footnote-2)

**Mag.paed. Jelena Vukobratović[[3]](#footnote-3)**

Prirodoslovna i grafička škola Rijeka

*Osobe treće životne dobi predstavljaju osjetljivu društvenu skupinu koja se često veže uz negativne konotacije koje su povezane s netočnim uvjerenjima o starijoj životnoj dobi. Iako starost predstavlja samo kronološku dob, u društvu (posebno među mladima) i dalje postoji određena nesnošljivost prema ovoj dobnoj skupini što utječe na kvalitetu njihovog života. Unutar aktualne kulture hiperkonzumerizma i slavljenja tzv. kulta mladosti marginalizacija osoba treće životne dobi očituje se u svakodnevnom životu ponajviše zbog nedostatka mogućnosti bližeg međugeneracijskog kontakta. U radu se problematizira pojam starosti i starenja, položaj starijih osoba u društvu te se iznosi pozitivan primjer iz prakse na primjeru implementacije kolegija „Pedagogija treće životne dobi“ u sveučilišni studijski program Odsjeka za pedagogiju Filozofskog fakulteta u Rijeci koji je jedini u Republici Hrvatskoj koji se bavi ovom problematikom. U posljednjem dijelu rada, putem kvalitativne metodologije polustrukturiranog intervjua nositeljice kolegija prof.dr.sc. Anita Zovko i prof.dr.sc. Jasminka Zloković opisuju svoja iskustva i izazove pri implementaciji kolegija kroz model učenja zalaganjem u zajednici koji je s vremenom ujedno postao mehanizam međugeneracijskog povezivanja u lokalnoj zajednici.. Kroz implementaciju kolegija u studijski program, napravljen je značajan iskorak u u senzibiliziranju mladih prema osobama treće životne dobi te preventivnog djelovanja marginalizacije osoba treće životne dobi.*

**Ključne riječi:** *marginalizacija, osobe treće životne dobi, pedagogija treće životne dobi, stereotipi, učenje zalaganjem u zajednici*

**UVOD**

U fokusu rada je promišljanje o starosti i starenju te sveprisutnoj marginaliziciji osoba treće životne dobi. Starenje je „fiziološki proces koji nastupa odmah nakon rođenja. On je zajednički svim ljudima, ne možemo ga zaustaviti, a napreduje različitim intenzitetom. Starost je pak normalan fiziološki  
proces u kojem nastupa opadanje bioloških sposobnosti organizama, a po definiciji UN-a  
starost nastupa nakon 65. godine“(Perišin, Kufrin, 2009: 30- 31).

Eurostatovi podaci iz 2011. godine pokazuju da Republika Hrvatska s udjelom osoba starije životne dobi prati prosjek zemalja Europske unije. U posljednjem desetljeću (2006-2016) kod stanovništva EU-a i zemalja EFTA-e evidentiran je porast udjela stanovništva starijeg od 65 godina za 2,5%. Eurostat u demografskoj projekciji[[4]](#footnote-4) ukazuje na negativna predviđanja o udjelu starog stanovništva pa tako ističe niže stope nataliteta i dulji životni vijek. Najnovniji Eurostatov skup projekcija stanovništva (EUROPOP2015) za period od 2015. do 2080. godine predviđa da će prosječna dob stanovništva biti približno između 45-54 godine. Isto tako, predviđa progresivno starenje samog starijeg stanovništva (udio osoba u dobi od 80 godina ili više u EU-28 će se više nego udvostručiti u razdoblju od 2016. do 2080., sa 5,4 % na 12,7 %. Predviđa se da će se stopa ovisnosti starijih osoba u Europskoj uniji udvostručiti (sa 29,3% u 2016. na 52, 3% do 2080.) te da će ukupna stopa dobne ovisnosti porasti sa 53,2% u 2016. na 79,7% do 2080. Navedeno ukazuje na potrebu intervencije društva u osiguravanju ravnopravnih životnih uvjeta i kvalitetnog života starijih osoba (Špan, 1994). Pristup starenju zahtjeva reorganizaciju ekonomskog i društveno političkog okvira te promociju zdravog i aktivnog starenja pri čemu će starije osobe imati ravnopravnu ulogu u društvu (Žganec, Rusac, Laklija, 2007). S obzirom na trenutačni demografski trend starenja stanovništva nužno je osvijestiti položaj osoba treće životne dobi u društvu, senzibilizirati mlade za ovu dobnu skupinu te preventivno djelovati na spriječavanje nastanka ageizma. „Nedostatak domaćih istraživanja diskriminacije na osnovu dobi (ageizam)  
ukazuje na izostanak bavljenja tim problemom, a time na potrebu njegova istraživanja“ (Zovko, Vukobratović, 2017: 122). Aktualna kultura hiperkonzumerizma i slavljenje kulta mladosti dovode do toga da su mišljenja mlađe populacije o starijima nerijetko podijeljena a uzrok tome može se pronaći i u sve manjem međugeneracijskom kontaktu. Sveučilišni programi imaju snažnu ulogu u modeliranju mišljenja i stavova mladih, pa tako civilna misija sveučilišta postaje jedna od presudnih faktora za zalaganje učenjem u zajednici koje omogućava aktivno (su)djelovanje u životu zajednice. U radu će se opisati uloga sveučilišta u oživotvorenju modela učenja u zajednici na primjeru kolegija „Pedagogija treće životne dobi“ na studiju pedagogije Filozofskog fakulteta u Rijeci – Odsjeka za pedagogiju tijekom akademske godine 2016/2017. Rad također predstavlja raspravu o iskustvima i poteškoćama s kojima su se prof. dr. sc. Anita Zovko i prof.dr.sc. Jasminka Zloković susrele pri provođenju kvalitativnog istraživanja *„Implementacija modela učenja zalaganjem u zajednici na primjeru kolegija Pedagogija treće životne dobi“.* Kroz polustrukturirani intervju začetnice kolegija opisuju svoja iskustva i izazove s kojima su se susrele pri provođenju kvalitativnog istraživanja u okviru same implementacije kolegija „Pedagogija treće životne dobi“ u sveučilišni studijski program Odsjeka za pedagogiju Filozofskog fakulteta u Rijeci koji predlažu kao jedan od mogućih načina za senzibiliziranje mladih prema osobama treće životne dobi.

**SVEUČILIŠTE U FUNKCIJI PREVENTIVNOG DJELOVANJA POJAVNOSTI MARGINALIZACIJE OSOBA TREĆE DOBI**

Osobe treće životne dobi pripadaju rizičnoj skupini društva. Iskrivljene predodžbe o starenju i starosti donose paradoksalnu pojavu marginalizacije osoba treće životne dobi te posljedično tome do pojave zvane ageizam[[5]](#footnote-5) (dobizam) koji se temelji na mitovima, predrasudama i stereotipima o starenju i starosti čime se dovodi u pitanje kvaliteta osoba treće ali i četvrte životne dobi. Učenje zalaganjem u zajednici postaje jedan od mogućih načina preventivnog djelovanja sveučilišta u misiji razbijanja predrasuda i stereotipa o osobama treće životne dobi kod mladih. Učenje zalaganjem u zajednici ima mnoštvo definicija. Najšira definicija ističe da se radi o višedimenzionalnom obrazovnom iskustvu „u kojem studenti aktivno sudjeluju u kvalitetno osmišljenoj i organiziranoj aktivnosti u zajednici koja odgovara na prepoznate potrebe te zajednice, a zatim analiziraju svoju aktivnost na način koji im omogućuje dublje razumijevanje sadržaja kolegija, uvažavanje doprinosa (znanstvene) discipline te snažniji osjećaj vlastite društvene odgovornosti'' (Bringle&Hatcher, 1996, prema Ćulum i Ledić, 2010:77). Učenje zalaganjem u zajednici[[6]](#footnote-6) (eng. *service – learning*) je model učenja razvijen u SAD-u čija je središnja ideja povezivanje visokoškolske nastave sa zalaganjem studenata u zajednici putem kreiranja programa kolegija na način da se ciljevi kolegija ostvaruju kroz aktivan angažman studenata u zajednici. Ovaj oblik učenja jedan je od načina realizacije treće misije sveučilišta – civilne misije. Uz nastavu kao prvu te istraživanje kao drugu misiju sveučilišta, u novije se vrijeme sve više raspravlja o trećoj, civilnoj misiji shvaćenoj kao ''sustav vrijednosti, načela i principa koji usmjerava temeljne djelatnosti sveučilišta te različite aktivnosti zalaganja sveučilišnih nastavnika i studenata u zajednici, koje vode k obrazovanju društveno odgovornih i aktivnih građana, razvoju civilnog društva, demokracije i unapređenju kvalitete života u zajednici uopće.''[[7]](#footnote-7) (Ćulum i Ledić, 2011: 53).Kvalitativno istraživanje „Implementacija modela učenjem zalaganjem u zajednici na primjeru kolegija pedagogija treće životne dobi“ prof. dr. sc. Anite Zovko i prof.dr. sc. Jasminke Zloković imalo je za primarni cilj kvalitativno ispitati mogućnosti implementacije kolegija „Pedagogija treće životne dobi“ u studijski program jednopredmetnog i dvopredmetnog studija pedagogije. Dodatno, željelo se utvrditi koji su postojeći izazovi i mogućnosti prilikom implementacije modela učenja u zajednici s obzirom na socijalne okolnosti i trenutne uvjete na sveučilištu. Temelj za raspravu o izazovima implementacije ovog modela činili su odgovori na pitanja otvorenog tipa studenata diplomskog jednopredmetnog i dvopredmetnog studija pedagogije te voditelja i mentora studenata u zajednici. Kolegij *Pedagogija treće životne dobi* osmišljen je kao jednosemestralni izborni kolegij a provodio se na jednopredmetnom i dvopredmetnom diplomskom studiju pedagogije Filozofskog fakulteta u Rijeci – Odsjek za pedagogiju od akademske 2014/2015 godine. U sadržaj kolegija ulaze sastavnice kao što su: *temeljni pojmovi i definicije* (starost, starenje, antropološke, sociološke, filozofske, pedagoške i psihološke pretpostavke odgojnog, obrazovnog, socijalnog i kulturnog djelovanja u starijem životnom periodu; povijesni prikaz odnosa prema starima u obitelji i institucijama; društvene i kuluren pretpostavke pozitivnih odnosa prema starijima; suvremeno poimanje starosti i starenja – socijalni, kulturni, odgojno-obrazovni obiteljski kontekst; starenje i društvo; znanost o starosti i starenju; teorije o starosti i starenju); *položaj starijih osoba u obitelji* (međugeneracijski odnosi u obitelji-odnosi odrasle djece prema roditeljima; odnosi unuka, djedova i baka; međusobni odnos starijih partnera; odnos i briga odraslih prema starijim osobama u obitelji; međugeneracijska suradnja; stereotipi o starosti i starenju; percepcija starenja i medijsko-društvena slika o starima); *koncept cjeloživotnog učenja u starijoj dobi* (važnost učenja u starijoj dobi; aktivno starenje i učenje; gerontopedagogija kao pedagoška disciplina; odnos gerontopedagogije i drugih znanosti; teorijsko-metodološki aspekti istraživanja starosti i starenja; posebnosti istraživačkog pristupa istraživanja starosti, starenja i učenja u trećoj životnoj dobi; kvalitativne i kvantitativne istraživačke metode); *Kvaliteta života starijih osoba* ( institucionalna briga o starijim osobama; Domovi za starije i nemoćne osobe; Gerontološki centri; Palijativna skrb; Smrt i gubitak starijih članova obitelji; Nasilje nad starijim osobama u obitelji i institucijama skrbi); *Pedagoško savjetovanje* (educiranje i senzibiliziranje djece i mladih za osobe treće životne dobi; specifičnosti i ciljevi savjetodavnog rada; teorije i modeli; mogućnosti i ograničenja savjetodavnog rada; konfliktne situacije i načini riješavanja; pedagoško obrazovanje i cjeloživotno učenje). Očekivani ishodi kolegija se ponajprije odnose na: razumijevanje starosti i starenja kao socio-kulturnog uvjetovanog procesa te u konačnici samostalno i kritičko vrednovanje novih znanstvenih spoznaja u suvremenom znanstvenom kontekstu. Neki od od ciljeva kolegija *„Pedagogija treće životne dobi“* odnose se ponajprije na razvoj spoznaja o starenju i starosti kao socio kulturno uvjetovanom procesu te na samostalno i kritičko vrednovanje novih znanstvenih spoznaja o starosti i starenju i prepoznavanju mogućnosti njihove implementacije unutar pedagoške prakse. Primjeri aktivnosti kroz koje se učenjem u zajednici realiziralo na kolegiju su: vrednovanje kvalitete života osoba treže životne dobi putem kvantitativnih i kvalitativnih istraživačkih postupaka, angažiranje u insitucionalnoj brizi o starijim osobama na volonterskoj bazi u Domovima za starije i nemoćne te u Gerontološkim centrima, upoznavanje važnosti pedagoškog savjetovanja, educiranja i senzibiliziranje djece i mladih prema osobama treće životne dobi i dr. Uočen je veliki interes mladih za ovaj kolegij, a kroz praktična i istraživačka iskustava autorica u području pedagoško-andragoških aspekata odnosa prema starijim osobama ostvarila se implementacija jedne od suvremenijih metoda učenja u zajednici. „Iskustvo učenja zalaganjem u zajednici iz perspektive studenata naročito je značajno zbog pružene prigode za primjenu stečenih znanja i vještina, procjenu svojih sposobnosti u realnim uvjetima te za bolje upoznavanje s uvjetima rada pedagoga i andragoških djelatnika“ (Zovko, Zloković, Vukobratović, 2018:50). Pozitivne refleksije kako studenata pedagogije tako i starijih osoba koje su u trogodišnjem periodu aktivno bile uključene u realizaciju kolegija ukazuju na različitost pedagoško-andragoških mogućnosti i optimističnost u podizanju kvalitete života i humanijih odnosa prema starijim osobama. Optimističnosti pridonosi i činjenica da se zainteresiranost mlađih osoba za „Pedagogiju treće životne dobi“ proširila i na druge sastavnice Sveučilišta u Rijeci pa tako i na izvanredni diplomski studij sestrinstva i fizijatrije Zdravstvenog studija u Rijeci što uz pedagoško andragoške pridonosi i zdravstvenim aspektima educiranja o važnosti starijih osoba u društvu. U nastavku se iznose rezultati polustrukturianog intervjua s nositeljicama kolegija o provedenom istraživanju i implementaciji samog kolegija.

**METODOLOGIJA ISTRAŽIVANJA**

Kako bi se dobio uvid u stvarno iskustvo voditeljica provedenog istraživanja i nositeljica kolegija proveden je terenski polustrukturirani intervju u okviru kvalitativne metodologije. Pitanja intervjua podijeljena su u 3 tematska dijela: (I) *Izazovi pri implementaciji* (II) *Slika mladih o osobama treće životne dobi* (III) *Kolegij u okvirima zajednice* - a o svakoj temi postavljeno je tri pitanja otvorenog tipa.

**Cilj istraživanja**

Utvrditi koji su postojeći izazovi i mogućnosti prilikom implementacije modela učenja u zajednici na primjeru kolegija Pedagogija treće životne dobi i preventivnog djelovanja marginalizacije osoba treće životne dobi kod mladih (studenata) iz perspektive nositeljica kolegija.

**Specifični ciljevi istraživanja**

U skladu s opisanim problemom istraživačka pitanja na koja se nastoji odgovoriti su: **(I)** *Koji su izazovi prepoznati prilikom pokušaja implementacije modela učenja u zajednici na kolegiju „Pedagogija treće životne dobi“ iz perspektive nositeljica kolegija?* **(II)** *Kakva je opća slika o osobama treće životne dobi kod studenata nakon implementacije kolegija?*; **(III)** *Koji su mogući načini daljnjeg obogaćivanja kolegija u cilju preventivnog djelovanja marginalizacije osoba treće životne dobi u neposrednom okruženju?*

**RASPRAVA I REZULTATI ISTRAŽIVANJA**

Pri razmatranju glavnih izazova pri implementaciji modela učenja u zajednici na primjeru ovog kolegija uvažena je rasprava koja se temelji na odgovorima polustrukturiranog intervjua s nositeljicama kolegija prof.dr. sc. Zovko i prof.dr. sc. Zloković.

Prvi dio istraživačkih pitanja odnosio se na izazove koji su prepoznati prilikom pokušaja implementacije modela učenja u zajednici na kolegiju „Pedagogija treće životne dobi“. Na pitanje koje se odnosi na početnu motivaciju pri formiranju kolegija nositeljice kolegija ističu da je motivacija bila vrlo snažna, a nastala je iz želje da učine jedan veliki iskorak na području visokog obrazovanja u cilju davanja svog doprinosa u promjeni stanja koje trenutno postoji.

*„Nekoliko je razloga za pokretanje kolegija: diskriminacija starih kroz predrasude, neukost, stereotipe i nerazmišljanja od strane studenata (mladih općenito), a potom želja da studenti pedagogije osim kompetencije vezanih uz školu i druge odgojno-obrazovne ustanove steknu i kompetencije za rad s osobama treće životne dobi.“*

Drugi dio pitanja odnosio se na ispitivanje opće slike o osobama treće životne dobi kod studenata nakon implementacije kolegija. U ovaj dio polustrukturiranog intervjua su ušla pitanja koja se odnose na susretanje s ageističkim stavovima kod mladih unutar svog okruženja te na ispitivanje načina na koji su nositeljice kolegija prepoznale potrebu za osvještavanjem stavova i odnosa mladih prema osobama treće životne dobi. Na koncu, nositeljice kolegija su istaknule usporedbu sliku o osobama treće žiotne dobi koju su studenti imali prije uključivanja u program kolegija sa onom koju su imali po njegovom završetku. Tako na pitanje koje se odnosi na ispitivanje susreta s ageističkim stavovima kod mladih u svom okruženju nositeljice kolegija ističu:

*„Često se susrećem sa ageističkim stavovima kako djece i mladih tako i odraslih. Ageizam je postao vrijednosni kriterij. Primmjerice, čak i vrhunskim akademskim građanima, vrhunskim liječnicima ili drugim potencijalno životno snažnim građanima određuje se dobna granica sudjelovanja u nekim (životnim i profesionalnim) aktivnostima. Dobna granica mogućeg aktivnog participitanja u svojoj okolini postaje alfa i omega kriterij. Ovo između ostalog otvara i pitanja diskriminacije i dobne segregacije i eksplicite negiranja moguće snage starijih osoba i njihov razvojni doprinos društvu. K tome valja spomenuti egzistiranje stereotipa o starima, kao dementnima, nesposobnima, nepotrebnima. Društvo se rijetko osvrće na ove stereotipe koji kod mladih potenciraju negativan stav prema starijim osobama.“*

*„Gotovo je postalo općeprihvaćeno pravilo da su starije osobe društvu i gospodarstvu „teško rješiv“ problem što je razvidno u kontinuiranim socijalnim porukama, kako su i zaposlenima i kreatorima socijalne politike starije osobe teret. Ovakvim stavom prije svega mladima se poručuje da su jedina i najvažnija društvena skupina, dok je starost nepotreban teret kojeg se ne možemo riješiti, a k tome čini se neke i zabrinjava činjenica da se njihova životna dob sve više produžava.“*

Na pitanje koje se odnosi na način prepoznavanje potrebe za osvještavanjem stavova i odnosa mladih prema osobama treće životne dobi nositeljice kolegija ističu da studenti *„često puta u svojim raspravama i diskusijama (ne mislim samo na kolegij Pedagogija treće životne dobi) studenti eksplicite izražavaju diskriminaciju vezanu uz starost i nejednak tretman određenog prava zbog godina starosti“.* Obje ispitanice ističu da se slika o osobama treće životne dobi koju su studenti imali prije uključivanja u program kolegija razlikuje od one koje imaju po njegovom završetku ponajprije se to ogleda u pozitivnijem pristupu prema starijima te općenito prema starenju i starosti.

*„Studenti koji su u velikom broju pristupili ovome za sada izbornom kolegiju, bili su u samom startu motivirani da nam se pridruže i steknu potrebna znanja i sposobnosti. Međutim, činjenica je da uočavamo na kraju kolegija dodatne promjene kod studenata. To se posebno vidi kroz njihov pristup starijim osobama s kojima smo i tijekom kolegija u kontaktu, iz njihovih diskusija u kojima govore o svojim bakama i djedovima na koji način im lakše pristupaju i kako bolje prepoznaju njihove potrebe Napredak je razvidan i u vrlo motivirajućem angažmanu u organiziranju različitih aktivnosti sa starijim osobama (okrugli stol, posjete Klubovima starijih osoba, Domovima za starije i dr.).*

Treći dio polustrukturiranog intervjua odnosio se na ispitivanje svrhe kolegija u okviru zajednice. Nositeljice kolegija ističu važnost podrške Sveučilišta i lokalne zajednice unutar koje su razvile dobre suradničke odnose sa gradom Rijekom, Odjelom za zdravstvo i socijalnu skrb, Gradskim projektom Rijeka Zdravi grad, Nastavnim centrom za javno zdravstvo u Gradu Rijeci, Klubovima za starije osobe, Domovima za starije osobe i drugim mjestima u lokalnoj zajednici koja su relevantna za kolegij. Na pitanje koje se odnosi na razmatranje potrebnih mehanizama koje treba razvijati u okviru lokalne zajednice i Sveučilišta kako bi model učenja u zajednici postao prisutniji u studijskom programu nositeljice kolegija ističu da je potrebno razvijati:

*„Senzibiliziranje javnosti, a nadasve uključivanje i odgojno-obrazovnih ustanova na svim razinama kako bi se djeci i mladima približila činjenica da su starije osobe socijalno bogatstvo kao što se to odnosi na djecu, mlade i sve druge osobe bez obzira na životnu dob. (...) U ovom procesu „sve strane“ moraju biti motivirane za to i pronaći „svoj interes“ – na taj način će se svakako smanjiti diskriminacija i isključivanje starijih te poboljšati njihov položaj u društvu. Pri tome treba sve članove lokalne zajednice senzibilizirati i osvijestiti o položaju starijih u društvu.“*

U konačnici, na pitanje koje se tiče razvojne budućnosti kolegija obje ispitanice se slažu oko njegove jasne budućnosti te ujedno ističu da ovome kolegiju predviđaju svjetlu budućnost upravo zbog činjenice da je općenito u svijetu, a i u Republici Hrvatskoj sve veći udio starog stanovništva te je lako predvidjeti da će biti velika potražnja za stručnjacima (svih profila, pa tako i pedagoga) koji imaju određene kompetencije za rad sa starijom populacijom a kolegij ove vrste im to omogućuje u teorijskom i praktičnom smislu kroz model učenja u zajednici. S obzirom na uspjeh kolegija intencija je pokrenuti interdisciplinarni studij na diplomskoj razini koji će osposobljavati stručnjake (ponajprije pedagoge) za rad s osobama treće životne dobi.

**ZAKLJUČAK**

Rad predstavlja pregled izazova s kojima su se susrele prof.dr.sc. Anita Zovko i prof.dr.sc. Jasminka Zloković pri implementaciji kolegija „Pedagogija treće životne dobi“. U radu su se iznijela njihova razmatranja o stavovima studenata prema osobama treće životne dobi prije i nakon implementacije kolegija. Nositeljice kolegija kreirale su jedinstveni sveučilišni nastavni kolegij koji je bio namijenjen studentima jednopredmetnog i dvopredmetnog studija pedagogije a koji je bio osmišljen kao jednosemestralni izborni kolegij koji je od prošle godine kreiran kao „Gerontologija“ zahvaljujući pozitivnim evaluacijama kako studenata tako i svih koji su bili uključeni u njegov rad. Nositeljice kolegija vide njegovu svjetlu budućnost zahvaljujući visokom stupnju zainteresiranosti studenata za njegovo pohađanje. Obje se slažu da u Rijeci postoji cijeli niz gradskih programa namijenjenih starijim osobama a uz njih je i postojeće Sveučilište za treću životnu dob, no ističu kako se u društvu uočava kontinuirana pojava marginaliziranja značaja starijih osoba u obitelji i socijalnoj sredini. U konačnici, zaključuju kako je kolegij značajno doprinio promjeni stavova studenata prema starijima koji prestaju biti „teško rješiv problem“ a primijenjeni model učenja u zajednici ukazuje na različitost pedagoško-andragoških mogućnosti u podizanju kvalitete života i humanijih odnosa prema starijim osobama te spriječavanju njihove daljnje marginalizacije.

**LITERATURA**

Ćulum, B., Ledić, J. (2010). *Civilna misija sveučilišta: element u tragovima?* Rijeka: Filozofski fakultet u Rijeci.

Ćulum, B., Ledić, J. (2010). Učenje zalaganjem u zajednici – integracija visokoškolske nastave i zajednice u procesu obrazovanja društveno odgovornih i aktivnih građana. *Revija za socijalnu politiku*. 17(1), 71-88.

Ćulum, B., Ledić, J. (2011). *Sveučilišni nastavnici i civilna misija sveučilišta*. Rijeka: Filozofski fakultet u Rijeci.

Kuzma, D. (2016). *Kvaliteta života osoba treće životne dobi*, Diplomski rad. Rijeka: Filozofski fakultet u Rijeci.

Nejašmić, I., Toskić, A. (2013). Starenje stanovništva u Hrvatskoj-sadašnje stanje i perspektive,  
*Hrvatski geografski glasnik,* 75 (1) Preuzeto s: <https://hrcak.srce.hr/105890> (posjećeno: 30.03.2019.)

Perišin T., Kufrin V (2009). Ageizam u televizijskom mediju na primjeru središnjih  
televizijskih emisija. *Ljetopis socijalnog rada* 16 (1), 29-51.

Špan, M. (1994). *Treća životna dob: priručnik za obrazovanje starijih ljudi*. Zagreb: Otvoreno sveučilište.

Zovko, A., Vukobratović, J. (2017). Percepcija starenja i društveno-medijska slika o starima. *Andragoške studije*, broj 1, str. 111–124.

Zovko, A., Zloković,J., Vukobratović, J. (2018). Model učenja u zajednici – primjer povezivanja obrazovanja odraslih i sveučilišne nastave U: Rajić, V., Kušić, S. (ur.), *Upravljanje kvalitetom u obrazovanju odraslih.* Zbornik radova 8. Međunarodne konferencije o obrazovanju odraslih. Agencija za strukovno obrazovanje i obrazovanje odraslih. Andragoško društvo. Zagreb: Kerschoffset d.o.o., str. 49-58.

Žganec, N., Rusac, S., Laklija, M. (2007). Trendovi u skrbi za osobe starije životne dobi u Republici Hrvatskoj i u zemljama Europske unije. *Revija socijalne politike.,* 15 (2); 171-188.

**SUMMARY**

**MARGINALIZATION OF THE THIRD AGE[[8]](#footnote-8)**

*Person in the “third-age” represent a sensitive social group which is often associated with the negative connotations associated with incorrect beliefs about elderly age. Though age is only a chronological thing, in society (especially among young people) there is still some insensitivity to this “third-age” social group which affects the quality of their life. Within the current culture of hyper consumerism and celebration of so called The cult of youth, the marginalization of the third age is mostly reflected in everyday life mostly because of the lack of opportunities for closer intergenerational contact.* *In the focus of this work is aging, and* *the position of the elderly in society.. Paper describes a positive example in the practice on the example of the implementation of the course "Third Age Pedagogy" in the university study program of the Department of Pedagogy of the Faculty of Philosophy in Rijeka - the only one in the Republic of Croatia who deals with this issue.* *In the last part of the paper, through the qualitative methodology of the semi-structured interview of the course leader Ph.D. Anita Zovko and Ph.D. Jasminka Zloković describe their experiences and challenges in implementing the course which has in the meantime become a mechanism for intergenerational connectivity in the local community. Through the implementation of the study program, significant progress has been made in sensitizing the young to the third age and making a step forward in terms of the preventive effect of marginalization of the third-age people.*

**Key words:** *community-based learning, elderly, marginalization, stereotypes, Third Age Pedagogy*

1. Ovaj rad je financiralo/sufinanciralo Sveučilište u Rijeci projektom uniri-drustv-18-184 1338 [↑](#footnote-ref-1)
2. [anita.zovko@uniri.hr](mailto:anita.zovko@uniri.hr) [↑](#footnote-ref-2)
3. [jelena.vukobratovic@gmail.com](mailto:jelena.vukobratovic@gmail.com) [↑](#footnote-ref-3)
4. Dostupno na: <http://ec.europa.eu/eurostat/statisticsexplained/index.php/Population_structure_and_ageing/hr>,pristupljeno: 18.10.2018. [↑](#footnote-ref-4)
5. od eng. riječi *age* što znači životna dob, starost [↑](#footnote-ref-5)
6. Ne postoji slaganje oko prijevoda termina *service – learning* s engleskogna hrvatski jezik. Tako ga Mikelić Preradović (2009) prevodi kao *društveno korisno učenje*. Obzirom da je kod ovog modela učenja naglasak na učenju koje se provodi kroz rad *za* zajednicu i to upravo *u* zajednici priklanjamo se prijevodu kojeg su predložile Ćulum i Ledić (2010). [↑](#footnote-ref-6)
7. Ovakvo poimanje ističe društvenu dimenziju civilne misije te kao takvo predstavlja temelj za pomišljanja o mogućnostima i izazovima uvođenja novih modela u visokoškolsku nastavu. Uz društvenu postoji i ekomomska dimenzija civilne misije, a u raspravama ne postoji slaganje oko odnosa i važnosti pojedine od njih (Ćulum i Ledić, 2011). Detaljan pregled i rasprava o različitim načinima definiranja civilne misije sveučilišta, njenim dimenzijama, paradigmama na kojima se temelje te odnosu sa prvom i drugom misijom dostupni su u Ćulum i Ledić (2011). [↑](#footnote-ref-7)
8. This work has been fully supported by/supported in part by the University of Rijeka under the project number uniri-drustv-18-184 1338 [↑](#footnote-ref-8)